b'\n_START_ARTICLE_\nManastir Ribnjak\n_START_PARAGRAPH_\nManastir Ribnjak je mu\xc5\xa1ki samostan koji pripada Mitropoliji crnogorsko-primorskoj Srpske pravoslavne crkve. Nalazi se u blizini Bara u Crnoj Gori. Posve\xc4\x87en je Sv. Vasiliju Ostro\xc5\xa1kom, a izgra\xc4\x91en je na mjestu gdje je bio stari samostan Sv. Ivana Krstitelja u vrijeme Jelene An\xc5\xbeujske, \xc5\xbeene kralja Stjepana Uro\xc5\xa1a I Nemanji\xc4\x87a.\n_START_SECTION_\nRanija povijest\n_START_PARAGRAPH_\nGradnja crkve Svetog Ivana mo\xc5\xbee se datirati poslije 1250., najvjerojatnije osamdesetih godine 13. stolje\xc4\x87a. Do na\xc5\xa1ih dana, ovdje su postojali temelji jednobrodne crkve izdu\xc5\xbeene osnove, sa pravougaonom apsidom prema istoku. Sagra\xc4\x91ena je bila od dosta dobro otesanih kvadara kre\xc4\x8dnjaka. Duga\xc4\x8dka je bila oko 10, a \xc5\xa1iroka 4 metra. Po sredini je imala svod, koji je oja\xc4\x8davao zidove i krov crkve. Krov je bio dvoslivan. Na zapadu, iznad vrata, bili su rozeta i zvonik na preslicu. Nema podataka tko je bio graditelj, ali se mo\xc5\xbee pretpostaviti da je iz primorja, jer je kraljica Jelena odavde vodila majstore koji su gradili njezinu monumentalnu gra\xc4\x91evinu, manastir Gradac na Ibru. Postoji predanje da je, skoro istovremeno s crkvom na Ribnjaku, kraljica Jelena sagradila i crkvu Svetog Ilije na brdu Volujici, iznad barskog zaljeva.\n_START_SECTION_\nNovija povijest\n_START_PARAGRAPH_\nKada je crnogorska vojska, studenog 1877. godine, osloba\xc4\x91ala Bar, glavnina vojske ulogorila se na zaravni Ribnjak, da predahne. Tu su i zano\xc4\x87ili, a s njima i knez Nikola I. Petrovi\xc4\x87 Njego\xc5\xa1. Knez se popeo na brdo Gradac, iznad same zaravni, odakle se prostirao vidik na sve strane i tu zaspao. U snu mu se, navodno, javio Sveti Vasilije Ostro\xc5\xa1ki i, kako predanje ka\xc5\xbee, rekao da \xc4\x87e zauzeti grad Bar na Bo\xc5\xbei\xc4\x87u. Tako je i bilo. Borbe oko tvr\xc4\x91ave bile su \xc5\xbeestoke i Turci su, iz dana u dan, sve vi\xc5\xa1e dolazili u bezizlazan polo\xc5\xbeaj. Kona\xc4\x8dno, 9. sije\xc4\x8dnja 1878. godine, istakli su bijelu zastavu. Zatim je crnogorska vojska, na \xc4\x8delu sa knezom Nikolom, sve\xc4\x8dano u\xc5\xa1la u Bar. Knez Nikola je imao na umu zavjet koji je dao da \xc4\x87e podi\xc4\x87i crkvu na onom mjestu gdje mu se javio Sveti Vasilije i rekao mu da \xc4\x87e o Bo\xc5\xbei\xc4\x87u osloboditi Bar, \xc5\xa1to se i dogodilo. Hram je posve\xc4\x87en 12. svibnja 1879. godine, na dan Svetog Vasilija Ostro\xc5\xa1kog, od strane mitropolita Ilariona Roganovi\xc4\x87a. Posve\xc4\x87enju je prisustvovao knez Nikola sa svitom. Ostalo je u narodnom pam\xc4\x87enju koliko je ova crkveno narodna sve\xc4\x8danost bila veli\xc4\x8danstvena, i od tada crkveno narodno saborovanje na Ribnjaku za Vasiljevdan prerasta u tradiciju.  Dan nakon Petrovdana (13. srpnja) 2019. godine mitropolit Amfilohije Radovi\xc4\x87 je s jo\xc5\xa1 nekoliko vladika posvetio novosagra\xc4\x91enu crkvu Sv. apostola Petra i Pavla. Crkva je izgra\xc4\x91ena po uzoru na crkvu Sv. Petra i Pavla kod Novog Pazara u kojoj je Stefan Nemanja preveden iz katoli\xc4\x8dke u pravoslavnu crkvu.'